Veewagter naby Rustenburg doodgeskiet; beeste gebuitDie polisie het op die diere beslag gelê. (Foto: SA Polisie) ŉ Veewagter is doodgeskiet en nog een beseer toe veediewe Donderdagmiddag op ŉ plaas by Serutube, buite Rustenburg in Noordwes, toegeslaan het. Drie veewagters was laatmiddag besig om na die beeste om te sien, toe drie mans skielik uit die bosse te voorskyn gekom het. Die rower het twee van die veewagters gegryp, hul hande vasgebind en hulle van hul geld en selfone beroof, sê kapt. Aafje Botma, polisiewoordvoerder. Hulle het die beeste geëis en een van die mans wat vasgebind is, doodgeskiet, terwyl die ander twee met ŉ vuurwapenkolf aangerand is. Die rowers het daarna die beeste aangejaag en verdwyn. Botma sê Phokeng-speurders en lede van die polisie se veediefstaleenheid het ŉ groot soektog van stapel gestuur na die aanvallers en 21 beeste is kort daarna in Lefaragatlhe opgespoor. Elf van die beeste wat daar gevind is, kon met die skietvoorval verbind word. Verdere ondersoek het onthul dat twee koeie en kalfies ŉ week gelede op dieselfde plek gesteel is. Die polisie het op die diere beslag gelê. ŉ 45-jarige vrou en haar 18-jarige seun is vir die besit van vermoedelik gesteelde vee in hegtenis geneem en verskyn na verwagting Maandag in die Bafokeng-landdroshof. Die mans wat die veewagters aangekeer het, is nog soek.